Omkring klokken kvart over tre fredag eftermiddag kørte en 88-årig mand over for rødt lys i et kryds på Aalborgvej i Sæby. Den 88-årige ramte en mor, som gik med sit kun toårige barn i en barnevogn. - Barnevognen fløj et par meter gennem luften, siger Per Jørgensen, der er vagtchef ved Nordjyllands Politi. Heldigvis var kalechen på barnevognen slået op, så barnet ikke faldt ud under uheldet. Den toårige slap umiddelbart med et par hudafskrabninger i ansigtet. Barnet og dets mor blev efterfølgende kørt på sygehuset. Denne 88-årige mand har fået frataget sit kørekort.

Opsummering:
Fredag eftermiddag kørte en mand over for rødt lys i Sæby, og ramte en mor, der gik med en barnevogn.